b"\n_START_ARTICLE_\nBeer (Anglaterra)\n_START_SECTION_\nLocalitzaci\xc3\xb3\n_START_PARAGRAPH_\nBeer est\xc3\xa0 situada en un entorn natural declarat patrimoni mundial de la humanitat, la Costa Jur\xc3\xa0ssica, que t\xc3\xa9 95 milles de llargada. Es tracta d'un litoral amb penya-segats, sobre la carena dels quals s'est\xc3\xa9n el sender del sud-oest d'Anglaterra. Beer Head, \xc3\xa9s el nom d'un d'aquests penya-segats, a sota del qual hi ha una petita badia que \xc3\xa9s el port natural de la vila. Molts dels edificis locals estan embellits amb la pedra blanca de creta caracter\xc3\xadstica d'aquest relleu._NEWLINE_Hi ha un torrent que s'obre pas seguint la carretera principal en direcci\xc3\xb3 a la costa.\n_START_SECTION_\nHist\xc3\xb2ria\n_START_PARAGRAPH_\nBeer \xc3\xa9s esmentat al Domesday Book, escrit el 1086, on es diu que pertanyia al hundred de Colyton i que tenia 28 llars. Encara que el seu nom coincideix amb la paraula anglesa per dir cervesa (beer), t\xc3\xa9 un origen molt diferent: ve d'un mot en l'angl\xc3\xa8s antic bearu, que volia dir \xc2\xabarbreda\xc2\xbb i que li devien posar perqu\xc3\xa8 antigament el lloc tenia un petit bosc envoltant la vila._NEWLINE_En aquest lloc, hi havia entre els penya-segats unes coves que els contrabandistes feien servir per amagar les seves mercaderies. Sembla que eren molts els vilatans que hi participaven, com a complement a la seva economia pesquera. El contrabandista m\xc5\x9b fam\xc3\xb3s va ser John Rattenbury._NEWLINE_A m\xc3\xa9s de la pesquera, una altra activitat econ\xc3\xb2mica tradicional de Beer era la producci\xc3\xb3 de puntes de coix\xc3\xad. La badia fa de platja i de port, ja que no hi ha cap escullera constru\xc3\xafda. El peix es ven a la mateixa vila o a les poblacions de la rodalia. Actualment es fan servi petits torns amb cables d'acer que funcionen amb energia el\xc3\xa8ctrica per treure les embarcacions de l'aigua o tractors situats a la platja amb el mateix objectiu. Terra endins es conserva un cabrestany antic d'acci\xc3\xb3 manual per al qual calia fer servir la for\xc3\xa7a de 20 homes. La forma de la costa ha perm\xc3\xa8s que els marins de la zona poguessin sortir a treballar en condicions meteorol\xc3\xb2giques adverses, mentre que en altres lloc no podien: la badia est\xc3\xa0 protegida dels vents dominants de l'oest i els penya-segats de Beer s\xc3\xb3n l'aflorament rocall\xc3\xb3s de pedra calc\xc3\xa0ria m\xc3\xa9s allunyat de la costa sud-oest._NEWLINE_A l'extrem oest de la platja es conserva una estructura de vigil\xc3\xa0ncia, del tipus pillbox, de l'\xc3\xa8poca de la segona guerra mundial._NEWLINE_Avui dia els ingressos econ\xc3\xb2mics s\xc3\xb3n una combinaci\xc3\xb3 de la pesca i el turisme. Un atractiu tur\xc3\xadstic \xc3\xa9s una col\xc2\xb7lecci\xc3\xb3 de trens en miniatura anomenat Pecorama. La platja no \xc3\xa9s de sorra sin\xc3\xb3 de petits c\xc3\xb2dols, cosa que dificulta caminar per damunt i per solucionar aix\xc3\xb2 s'han fet catifes amb la goma emprada en cintes transportadores, una segona utilitat per reciclar aquest material._NEWLINE_A Beer hi ha un seguit de grutes, conservades com a lloc d'especial inter\xc3\xa8s, les Beer Quarry Caves, resultat de la cantera d'on s'extreia pedra ja en l'\xc3\xa8poca romana, una pedra valorada per ser f\xc3\xa0cil de treballar i pel seu color que esdev\xc3\xa9 lleugerament groc quan entra en contacte amb l'aire. Aquesta pedra es va fer servir en 24 catedrals del Regne Unit, entre les quals estan la d'Exeter o l'abadia de Westminster, i en altres de fora com la Christchurch de Saint Louis (Missouri), als EUA._NEWLINE_L'Estaci\xc3\xb3 Espacial Internacional va pujar l'any 2008 un bacteri incrustat en petits fragments de roca procedent de la costa de Beer. L'ag\xc3\xa8ncia espacial europea desitjava experimentar sobre la superviv\xc3\xa8ncia dels microbis en condicions extremes i, despr\xc3\xa9s de 553 dies a l'espai, molts dels bacteris seguien vius. La continuaci\xc3\xb3 de l'experiment consistia en fer servir una col\xc3\xb2nia de cianobacteris a\xc3\xafllats per l'Open University i portar-los a Mart o a la Lluna per tal de produir oxigen i trencar roques.\n_START_SECTION_\nEdificis d'inter\xc3\xa8s\n_START_PARAGRAPH_\nL'edifici m\xc3\xa9s destacat d'aquest municipi es diu Bovey House, una casa senyorial d'estil elisabeti\xc3\xa0, situat una milla cap a l'interior. El m\xc3\xa9s antic \xc3\xa9s, per\xc3\xb2, un altre, Starre House, que est\xc3\xa0 constru\xc3\xaft amb la pedra t\xc3\xadpica de la cantera de Beer i data del segle XVI. _NEWLINE_L'esgl\xc3\xa9sia parroquial est\xc3\xa0 dedicada a sant Miquel."